CELEX: 32020R1628
Language: hu
Date: 2020-11-03 00:00:00
Title: A Bizottság (EU) 2020/1628 végrehajtási rendelete (2020. november 3.) az üzemanyagcélú, megújuló etanol behozatalára vonatkozó visszamenőleges uniós felügyelet bevezetéséről

4.11.2020   
               
               
                  HU
               
               
                  Az Európai Unió Hivatalos Lapja
               
               
                  L 366/12
               
            
         A BIZOTTSÁG (EU) 2020/1628 VÉGREHAJTÁSI RENDELETE
         (2020. november 3.)
         az üzemanyagcélú, megújuló etanol behozatalára vonatkozó visszamenőleges uniós felügyelet bevezetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a behozatalra vonatkozó közös szabályokról szóló, 2015. március 11-i (EU) 2015/478 európai parlamenti és tanácsi rendeletre (1) és különösen annak 10. cikkére,
         tekintettel az egyes harmadik országokból történő behozatalra vonatkozó közös szabályokról szóló, 2015. április 29-i (EU) 2015/755 európai parlamenti és tanácsi rendeletre (2) és különösen annak 7. cikkére,
         a védintézkedésekkel és a kivitelre vonatkozó közös szabályokkal foglalkozó bizottsággal folytatott konzultációt követően,
         mivel:
         
                     (1)
                  
                  
                     Az (EU) 2015/478 rendelet 2. cikkének megfelelően Franciaország arról tájékoztatta a Bizottságot, hogy az üzemanyagcélú, megújuló etanol behozatalának alakulása a jelek szerint felügyeleti intézkedéseket tesz szükségessé. Franciaország különösen visszamenőleges felügyelet bevezetését kérte.
                  
               
                     (2)
                  
                  
                     Az (EU) 2015/478 rendelet 10. cikke szerint uniós felügyeletet lehet bevezetni, amennyiben az Unió érdekei úgy kívánják, és valamely termék behozatalának alakulása az uniós gyártók számára károkozással fenyeget. Az (EU) 2015/755 rendelet 7. cikke lehetőséget ad felügyelet bevezetésére, amennyiben az Unió érdekei úgy kívánják. Visszamenőleges felügyeletet mindkét rendelet alapján be lehet vezetni, nevezetesen az (EU) 2015/478 rendelet 10. cikke (1) bekezdésének a) pontja és az (EU) 2015/755 rendelet 7. cikke (1) bekezdésének a) pontja értelmében.
                  
               
                     (3)
                  
                  
                     A Franciaország által benyújtott információk alapján az üzemanyagcélú, megújuló etanol Unióba irányuló behozatala 2017 és 2019 között 512 %-kal nőtt, 87 600 tonnáról 536 200 tonnára. Ezenfelül 2019-ben az üzemanyagcélú, megújuló etanol behozatalának hat fő forrása a behozatali ár tekintetében átlagosan 15 %-kal kínált alá az uniós gyártók által felszámított áraknak.
                  
               
                     (4)
                  
                  
                     Az üzemanyagcélú, megújuló etanol uniós fogyasztása 2017 és 2019 között 10 %-kal, 3,9 millió tonnáról 4,3 millió tonnára emelkedett. Ugyanebben az időszakban azonban az üzemanyagcélú, megújuló etanol termelése világszinten 80,6 millió tonnáról 87,5 millió tonnára nőtt. Tekintettel a világ termelésének az EU teljes fogyasztásához viszonyított volumenére, a Bizottság úgy véli, hogy még az üzemanyagcélú, megújuló etanol világpiacán jelentkező kisebb zavarok is igen súlyos hatást gyakorolhatnak az uniós piacon megjelenő kínálatra, mind a mennyiségek, mind az árak tekintetében.
                  
               
                     (5)
                  
                  
                     Emellett a világban előállított üzemanyagcélú, megújuló etanol teljes mennyiségének mintegy 84 %-át (több mint 70 millió tonnát) az USA-ban (54 %) és Brazíliában (30 %) gyártják. E két ország olyan nagy termelési kapacitással rendelkezik, hogy még az éves termelésük csekély mértékű emelkedése is túlkínálatot eredményezhet a világpiacon, ami negatív következményekkel járhat a sokkal kisebb piacokra, például az EU-ra nézve. Az Egyesült Államokból az EU-ba irányuló behozatal az elmúlt három évben folyamatosan nőtt, a Brazíliából származó behozatal pedig 2020 első hónapjaiban jelentősen megugrott.
                  
               
                     (6)
                  
                  
                     Emlékeztetni kell arra is, hogy az Egyesült Államok piacán az elmúlt öt évben már megfigyelhető volt némi kapacitásfelesleg, ami számos országot (pl. Brazíliát, Kínát, Perut, Kolumbiát) arra késztetett, hogy intézkedéseket fogadjon el a megújuló etanol Egyesült Államokból származó behozatalának korlátozása érdekében vagy visszaállítsa az ilyen jellegű korábbi intézkedéseket. Nyilvánvaló, hogy a korábban az Egyesült Államokból az említett piacokra exportált mennyiségeket most más piacokra, például az uniós piacra irányíthatják át. Nem szabad elfelejteni továbbá azt sem, hogy az üzemanyagcélú, megújuló etanolra vonatkozó uniós dömpingellenes intézkedéseket 2019 májusában hatályon kívül helyezték.
                  
               
                     (7)
                  
                  
                     Mivel az elmúlt években nőtt a behozatal, az uniós gazdasági ágazat piaci részesedése csökkent. Az uniós kereslet az elmúlt hónapokban összeomlott, és az uniós gazdasági ágazat gazdasági helyzete romlott. Amikor a piac helyreáll, az Unión kívüli főbb termelő országokban meglévő fel nem használt készleteket várhatóan nagy mennyiségben exportálják majd az EU-ba, ami akadályozni fogja az uniós ipar talpra állását. Nem zárható ki továbbá az sem, hogy a termelési tevékenységek fenntartása érdekében egyes kormányok etanoliparukat támogatásokkal vagy más módon segítik majd. Néhány támogatási programról már tárgyalások folynak az Egyesült Államokban.
                  
               
                     (8)
                  
                  
                     Az üzemanyagcélú, megújuló etanol behozatalának közelmúltbeli alakulása és a jelenlegi kapacitásfelesleg alapján ezért a közeljövőben gyorsan kialakulhatnak olyan hatások, amelyek károsan érintik az uniós gyártókat.
                  
               
                     (9)
                  
                  
                     Az uniós érdek ezért úgy kívánja, hogy az üzemanyagcélú, megújuló etanol behozatala visszamenőleges uniós felügyelet alatt álljon annak érdekében, hogy a hivatalos behozatali statisztikák közzététele előtt előzetes statisztikai adatok álljanak rendelkezésre, lehetővé téve az összes harmadik országból érkező behozatal alakulásának gyors elemzését. Gyors és korai kereskedelmi adatokra van szükség ahhoz, hogy ellensúlyozni lehessen az üzemanyagcélú, megújuló etanol uniós piacának a világpiacon bekövetkező hirtelen változásokkal szembeni sérülékenységét.
                  
               
                     (10)
                  
                  
                     Mivel üzemanyagcélú etanol több, más termékeket is tartalmazó KN-kód alá is besorolható, egyedi TARIC-kódokat kell létrehozni annak érdekében, hogy biztosítható legyen az adott termékre korlátozódó, megfelelő felügyelet. A visszamenőleges felügyelet hatályának ki kell terjednie a mellékletben felsorolt termékekre.
                  
               
                     (11)
                  
                  
                     A felügyeleti rendszert egyéves időtartamra kell bevezetni, amely a Bizottság megítélése szerint elegendő lesz ahhoz, hogy a piaci helyreállás ideje alatt nyomon lehessen követni a behozatal alakulását, egészen a helyzet stabilizálódásáig,
                  
               ELFOGADTA EZT A RENDELETET
         
            1. cikk
            
               (1)   Az e rendelet mellékletében szereplő üzemanyagcélú, megújuló etanoltermékek Unióban történő szabad forgalomba bocsátását az (EU) 2015/478 rendelettel és az (EU) 2015/755 rendelettel összhangban visszamenőleges uniós felügyelet alá kell vonni.
            
            
               (2)   Az e rendelet hatálya alá tartozó termékek besorolása a TARIC-on alapul. Az e rendelet hatálya alá tartozó termékek származását a 952/2013/EU európai parlamenti és tanácsi rendelet (3) 60. cikkével összhangban kell megállapítani.
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ez a rendelet az Európai Unió Hivatalos Lapjában való kihirdetését követő naptól alkalmazandó, és egy évig marad hatályban.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. november 3-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 83., 2015.3.27., 16. o.
         
         
            (2)  HL L 123., 2015.5.19., 33. o.
         
         
            (3)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).
      
      
         
            MELLÉKLET
            A visszamenőleges uniós felügyelet tárgyát képező termékek listája
            A visszamenőleges felügyelet tárgyát képező termék az üzemanyagcélú, megújuló etanol, azaz a mezőgazdasági termékekből nyert, denaturált vagy nem denaturált etil-alkohol (az Európai Unió működéséről szóló szerződés I. mellékletében felsoroltak szerint), kivéve azokat a termékeket, amelyeknek az EN 15376 szabvány szerint mért víztartalma több mint 0,3 % (m/m), de a termékkörbe beleértve a mezőgazdasági termékekből (az Európai Unió működéséről szóló szerződés I. mellékletében felsoroltak szerint) előállított, üzemanyagcélú, benzines keverékben található etil-alkoholt, melynek etil-alkohol-tartalma több mint 10 % (V/V). Az érintett termék magában foglalja az etil-terc-butil-éterben (ETBE) található, mezőgazdasági termékekből (az Európai Unió működéséről szóló szerződés I. mellékletében felsoroltak szerint) nyert etil-alkoholt is.
            A termékkör kizárólag az üzemanyagcélú megújuló etanolra korlátozódik. Ez a kérelem tehát nem terjed ki a nem üzemanyagcélú szintetikus etanolra és megújuló etanolra, azaz az ipari és italokkal összefüggő felhasználású etanolra.
            Az érintett termék jelenleg a következő KN- és TARIC-kódok alá tartozik:
            
                        KN-KÓDOK
                     
                     
                        KIEGÉSZÍTŐ TARIC-KÓD
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66